**Орыс сыныптарында қазақ тілі мен әдебиеті пәнінің оқытылу ерекшеліктері**

Қазақ тілі – Қазақстан Республикасының мемлекеттік тілі. Қазақ тілі - әлемдегі тілдердің ішіндегі ең бай, көркем тілдердің бірі.

Қазақстан Республикасы – қазақ тілін мемлекеттік тіл ретінде қабылдаған бірден-бір мемлекет. Әлемде 95 тіл мемлекеттік тіл болып табылады. Ал 56 мемлекет ағылшын тілін мемлекеттік тіл ретінде таныған, ал француз тілі – 30. Бүгінгі таңда қазақ тілі – 16 197 000 сөйлеушісі бар тіл. Қазақ тілі бұл жағынан әлемдегі ірі 40 тілдің қатарына енеді.

Қазақ тілі - түркі тілдері ішіндегі сөздік қоры ең үлкен тіл ғана емес, сонымен қатар әлемдегі ең таза тілдердің бірі. Сөздің қорының 60%-ын түркілік түбірлі сөздер құрайды.

Қазақстандағы орыс мектептерінде қазақ тілі 1958 жылдан бастап тұрақты түрде оқытыла бастады. Қазіргі күнде өзге ұлт өкілдеріне мемлекеттік тілді меңгерту пәні – «қазақ тілі мен әдебиеті» деп аталады. Себебі, пән тек қазақ тілін меңгеруге арналған мәтіндермен қоса, қазақ әдебиеті өкілдерінің шығармаларын қамтиды.

Қазақ тілі мен әдебиеті» пәнін оқыту мақсаты: негізгі орта білім беру деңгейіне арналған «Қазақ тілі мен әдебиеті» бағдарламасының мақсаты–оқушылардың тілдік дағдыларын дамыту, қазақ тілін қадірлейтін, қоғамдық мәнін түсінетін тұлға қалыптастыру, тіл нормаларын сақтап, дұрыс қолдана білуге, еркін сөйлесуге және сауатты жазуға үйрету.

«Қазақ тілі мен әдебиеті» оқу бағдарламасының негізгі міндеттері:

1) шығармашылық тұрғыда жұмыс істеуге, сын тұрғысынан ойлауға дағ-дыландыру;

2) білім деңгейі жоғары, ой-өрісі дамыған тұлға қалыптастыру;

3) туындаған мәселелерді шеше білетін, шынайы өмірге бейім жаңашыл ұрпақ тәрбиелеу;

4) оқушыларды сөйлесім әрекетінің түрлерін әлеуметтік ортада қолдана білуге үйрету;

5) оқушылардың тілдік дағдысы мен ойлау қабілетін дамыту;

6) оқушыны қазақ халқының мәдениетімен, әдебиетімен, ұлттық салт-дәс-түрімен таныстырып, қазақ еліне, мемлекеттік тілге деген құрмет сезімін тәрбиелеу.

Мұғалім лексикалық тақырыптар аясында оқушылардың білімін жетілдіреді, дүниетанымын кеңейтіп, кез келген ортада қарым-қатынасқа түсуге дағдыландырады, қазақ халқының ұлттық болмысы мен құндылықтары туралы түсінік береді.

Мұғалім көркем шығармаларды оқыту арқылы оқушылардың шығармашылық тұрғыда жұмыс істеуіне және сын тұрғысынан ойлауға бағыттайды. Әңгіме, өлең, бұқаралық ақпарат құралдарының материалдары оқушылардың жас ерекшелігіне, оқыту мақсатына сай бейімделген.

Бөлімде белгіленген сағат саны оқу мақсаттарын, коммуникативтік дағдыларды, көркем шығармаларды оқытуды қамтиды. Сонымен қатар мұғалімнің бөлімді бірнеше тақырыпшаларға бөліп оқытуға және қосымша ресурс көздерін таңдауға мүмкіншілігі бар.

Бірақ әлі күнге дейін орыс мектептерін бітірушілердің арасында қазақ тілін меңгергендер саны тым аз. Оқушылар да, мамандар да қазақ тілін шет тілі ретінде оқыту әдістемесінің сапасына қатысты сын айтады.

Орыс мектептеріндегі қазақ тілін жүргізу мұғалімдерден көп дайындықты талап етеді. Мұғалімнің еңбегінің табысты болуының қайнар көзі оқушының ана тілі мен қазақ тілінің арасындағы әр қилы ұқсастықтарын, айырмашылықтарын есепке ала отырып, соларға негіздей оқытқанда ғана сабақ табысты да тиімді болады. Оқу тәрбие жұмысының негізі – сабақ. Сапалы сабақ оқу тәрбиесінің нәтижелі болуына тікелей әсер етеді.

Тілді оқытып, үйретудің сапасын арттыру әр түрлі жағдайларға байланысты. Орыс мектебінде оқытылатын қазақ тілі пәнінің түпкі мақсаты – оқушыларға қазақ тілін меңгерту, ойлау қабілеті мен сауаттылығын арттыру, қазақ тілінде сөйлеп, жаза білетін дәрежеге жеткізу, қазақ халқының әдет-ғұрпын, тарихын танып талаптандыру, тілін құрметтеуге тәрбиелеу, сонымен қатар Отанды, табиғатты, айналадағы құбылысты, тыныс – тіршілігімен жан-жақты терең таныстыру.

Орыс мектептерінде қазақ тілін оқытуда тағы ескере кететін жайт эстетикалық талғамға сай безендірілген кабинет, оқытудың әртүрлі құралдары, кестелері, оқулықтар, техникалық құрал-жабдықтары, ақпараттық құралдар болуы қажет.

Мұғалім сабақ түсіндірген кезде оқушыға аса күш түсірмей жеңілден ауырға қарай, жалықтырмай, оқушының тиянақты білім алуына мүмкіндіктер туғызуы қажет.

Сондықтан да әрбір ұстаз үнемі шығармашылық ізденісте болуы керек.

Алғашқы сабақтарда мұғалім сұрақ-жауап әдісін қолдана отырып, оқушылардың көз алдындағы заттардың атын, оқу-құралдарының атын жатқа айтқызуды көздейді. Осы сәттен бастап мұғалім екі немесе үш сөзден тұратын диалог сөздер қолдану арқылы оқушының тілін, ойын дамытады. Сөздік жұмысы қазақ тілі сабақтарында, ең басты мәселелердің бірі. Ең алдымен, оқушының сөздік қорын байыту керек. Оқушылар бірінші зат есімдерді, оның ішінде белгілі категориялармен, мысалы: «Азық-түліктер», «Жеміс-жидектер», «Көкөністер», «Оқу құралдары» және т.б. тақырыптар бойынша сөздерді жаттауы қажет. Екіншіден, қалған сөз таптары бойынша сын есім, есімдік, үстеу, шылауларды жаттайды. Ал, сабақ барысында модуль бойынша лексикалық минимумды жаттауы керек. Оқушылардың бұл сөздерді тек қана жаттап қана қоймай, белсенді қолдануы үшін әр түрлі әдіс-тәсілдерді пайдаланған абзал. Сөздер біртіндеп сөйлем құрамына айнала береді. Сөйтіп мәтіндермен жұмыс басталады. Осы қызықты мәтіндер арқылы грамматикалық тақырыптар оқылып отырады.

Біріншіден: оқушылардың бір-бірімен қазақша сөйлесулерін сұрау, яғни қазақша сөйлесу арқылы тілі дамиды, ойлары да дұрыс қалыптасады.

Екіншіден: өзіне тапсырылған қоғамдық, ұжымдық жұмыстарды (газет шығару, мақала жазу т.б.) орындайды.

Үшіншіден: мемлекеттік тілдін қолданылу аясын кеңейтуге үлес қосып, мемлекеттік тілді меңгерудің аса қажеттілігін сезінеді.

Тілді үйрену, білу деген ұғымның мағынасы кең, мысалы: өз ойын өзгеге айта алу, өз ойын монолог ретінде жеткізу немесе екі адам бір-бірімен сөйлесу, сол сияқты біреудің айтқан сөзін радио, үнтаспадан тыңдап, оны түсіну, кітап, газет оқи алу, оны түсіну, ойын ауызша ғана емес, жазбаша түрде де жеткізе білу сияқты компоненттердің бәрі тілді үйрену ұғымына кіреді. Сондықтан тілді үйреткенде осы жағдайдың бәрі ескерілу керек. Сонымен бірге әр сөздің дұрыс айтылуы – орфоэпиясы да үйретіледі.

Алдымен өзге тілді мектептерге арналған бастауыш сыныптың қазақ тілі оқулығына тоқталғым келеді. Оқулық оқушылардың жас ерекшеліктеріне сай, өте қызықты етіп , өзге ұлт өкілдеріне түсінікті етіп жасақталған. Берілген бір тақырып әртүрлі тапсырмалар арқылы меңгеріледі. Мысалы бір сабақтың үстінде меңгеретін сөздер мен сөз тіркестерін, сөйлемдерді суретке қарай отырып, аудиодискіден тыңдай отырып, сұрақтарға жауап бере отырып, диалог арқылы сөйлесе отырып, сабақтың соңында тақырыпты толықтай меңгеріп шығады.

Білім берудің жаңартылған бағдарламасы бойынша қазақ тілін меңгеру нәтижелері критериалды бағалауды қолдану арқылы жүзеге асырылады.

Кейбір оқушылар тыңдаған мәтіннің мазмұнын қазақша айтуда, сурет бойынша шағын әңгіме құруға, заттарды сипаттайтын сөздерді жазуда немесе берілген ертегінің неліктен ұнайтынын қазақ тілінде жеткізуге, берілген ертегінің үзіндісін, оқиғаның жүйесін сақтай отырып әңгімелеуде қиналады. Сол себепті, бұл тапсырмаларды орындау алгоритмін яғни, дескрипторларын дұрыс құрастырсақ, баланың тапсырманы орындауы оңайға соғады, себебі бала тапсырманы қалай орындау керектігін, нені орындау керектігін біледі.

Сабақта тілдік қатынас бірнеше жолмен немесе қалыппен іске асады: жұптық, үштік одақ, топтық, ұжымдық.

Осылдарды ескере отырып, мемлекеттік тіл мәртебесін көтеру мақсатында тілді үйретудің тиімді, нәтижелі әдістерін үнемі іздестіріп жүру керек Сонымен, қазақ тілін орыс мектептерінде оқытудың тиімді тәсілдерінің бірі –интерактивті тақталар мен жаңа технологияларды қолдану десек, олардың бала жадын жаттықтыруға тигізер септігі мол екендігін көруге болады. Ұстаздың өз шәкірттерінің қазақ тілін дұрыс, заман талабына сай меңгеріп шығуы үшін жасаған барлық әдіс-тәсілдері бұл жерде орынды. Сондықтан, қазақ тілін дамытуда және өз шәкірттеріңіздің мемлекеттік тілді тереңінен біліп шығуына өз үлесімізді қосайық.

**Пайдаланылған әдебиеттер:**

1. Негізгі орта білім беру деңгейінің 5-9-сыныптарына арналған «Қазақ тілі мен әдебиеті» пәнінен жаңартылған мазмұндағы үлгілік оқу бағдарламасы (оқыту қазақ тілінде емес)
2. Жалпы білім беретін мектеп мұғалімдеріне арналған критериалды бағалау басшылығы. Астана. 2016 ж. «Назарбаев Зияткерлік мектептері» Дербес білім беру ұйымы.
3. Қазақ тілі мен әдебиеті оқулықтары.